**Ministru kabineta noteikumu projekta „Par minimālajām prasībām, kas iekļaujamas darba uzdevumā, pašvaldībai izraugoties atkritumu apsaimniekotāju, kā arī atkritumu apsaimniekošanas līgumu būtiskajiem noteikumiem” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Par minimālajām prasībām, kas iekļaujamas darba uzdevumā, pašvaldībai izraugoties atkritumu apsaimniekotāju, kā arī atkritumu apsaimniekošanas līgumu būtiskajiem noteikumiem” (turpmāk – noteikumu projekts) izstrādāts, pamatojoties uz Atkritumu apsaimniekošanas likuma (turpmāk – Likums) 18.panta otro un vienpadsmito daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 18.panta pirmā daļa nosaka, ka pašvaldības pienākums ir publisko iepirkumu vai publisko un privāto partnerību regulējošos normatīvajos aktos noteiktajā kārtībā izvēlēties atkritumu apsaimniekotāju, kurš veiks sadzīves atkritumu savākšanu, pārvadāšanu, pārkraušanu un uzglabāšanu attiecīgajā sadzīves atkritumu apsaimniekošanas zonā, par piedāvājuma izvēles kritēriju nosakot saimnieciski visizdevīgāko piedāvājumu. Savukārt Likums 18.panta otrā daļa nosaka, ka pašvaldība iekļauj darba uzdevumā prasības pretendenta darbinieku kvalifikācijai, spējai veikt sadzīves atkritumu apsaimniekošanu un tehniskajam vai finansiālajam nodrošinājumam sadzīves atkritumu apsaimniekošanas darbību veikšanai konkrētajā zonā, kā arī norāda atkritumu poligonu, kurā atbilstoši atkritumu apsaimniekošanas valsts plānam un reģionālajam atkritumu apsaimniekošanas plānam apglabā šīs pašvaldības administratīvajā teritorijā radītos sadzīves atkritumus.  Noteikumu projekts izstrādāts ar **mērķi** uzlabot un atvieglot pašvaldību darbu pie iepirkuma procedūras dokumentācijas, tas ir darba uzdevuma, izstrādes, nodrošinot vienotu pieeju starp pašvaldību un atkritumu apsaimniekotāju noslēdzamajā līgumā iekļaujamos nosacījumos, kā arī nodrošināt vienlīdzīgu un nediskriminējošu līguma normu noteikšanu starp atkritumu apsaimniekotāju un atkritumu radītāju vai valdītāju noslēdzamajā atkritumu apsaimniekošanas pakalpojuma sniegšanas līgumā.  Pašreiz pašvaldības saskaras ar grūtībām izstrādāt iepirkuma procedūras dokumentāciju sadzīves atkritumu apsaimniekotāja izvēlei pašvaldībā, lielākoties vides aizsardzības un iepirkumu speciālistu pieredzes trūkuma dēļ un iepirkuma dokumentu detalizācijas pārmērīguma, vai gluži pretēji nepilnīgi izstrādātiem nosacījumiem potenciālajam pašvaldības sadzīves atkritumu apsaimniekotājam. Iepriekš minēto problēmu sekas ir uzsāktu iepirkuma procedūru pārtraukšana, piedāvājumu vairākkārtīga grozījumu izstrāde vai iepirkuma procedūras rezultātu nemitīga apstrīdēšana, kas liedz pašvaldībām godprātīgi pildīt tām uzdoto Likuma 18.panta uzdevumu, tas ir, atbilstoši publisko iepirkumu vai publisko un privāto partnerību regulējošos normatīvo aktu noteiktā kārtībā izraudzīties sadzīves atkritumu apsaimniekotāju.  Noteikumu projekts izstrādāt pamatojoties uz Latvijas vides aizsardzības fonda finansētā projekta „Nosacījumu izstrāde juridiskajam regulējumam attiecībā uz atkritumu apsaimniekošanu pašvaldībā” izstrādātajam pētījumam (izstrādātājs biedrība „Latvijas Atkritumu saimniecības asociācija”, projekta izstrādes laiks 2015.gada 1.jūnijs – 2015.gada 14.decembris). Pētījums ir pieejams Vides aizsardzības fonda administrācijas tīmekļa vietnē, sadaļā „Pētījumi” (<http://www.lvafa.gov.lv/materiali/petijumi/179-nvp/nvp2015/198-nosacijumu-izstrade-juridiskajam-regulejumam-attieciba-uz-atkritumu-apsaimniekosanu-pasvaldiba>).  Noteikumu projekts nosaka, ka pašvaldībai, izstrādājot iepirkuma darba uzdevumu, ir jāsniedz detalizēta informācija par veicamo darbu apjomu, tas ir, pašvaldības administratīvās teritorijas lielums, tās īpatnības, pašvaldības noteikto atkritumu apsaimniekošanas zonu skaits, datus par pašvaldības atkritumu radītājiem, uzņēmumiem un to radītajiem atkritumiem, atkritumu daudzums, kas tiek vidēji radīts pašvaldībā, pašvaldības saistošajos noteikumos noteiktais minimālais atkritumu izvešanas biežums, pašvaldībā esošā dalīto atkritumu vākšanas infrastruktūra, papildus atkritumu apsaimniekotājam izveidojamā atkritumu apsaimniekošanas infrastruktūra (ja pašvaldībā tāda papildus jau esošajai ir nepieciešama), atkritumu poligons, kur jāapglabā pašvaldības teritorijā savāktie sagatavotie apglabāšanai sadzīves atkritumi. Vienlaikus VARAM norāda, ka atkritumu poligonā ir apglabājami tikai pāršķiroti sadzīves atkritumi, kuri ir sagatavoti apglabāšanai. Noteikumu projekts nosaka, ka attiecībā uz atkritumu apsaimniekotāja darbību, tam ir jānodrošina vismaz šādu vides kvalitātes prasību izpilde:   1. atkritumu apsaimniekotājs nodrošina, ka nešķiroto sadzīves atkritumu un dalīti vākto atkritumu savākšana notiek, izmantojot marķētus atkritumu konteinerus ar norādi par atkritumu apsaimniekotāju, kam pieder vai ir nodots lietošanā attiecīgais konteiners un tā kontakttālruni un norādi par konteinerā ievietojamo atkritumu veidu;   atkritumu apsaimniekotājs nodrošina, ka sadzīves atkritumu savākšana notiek tikai ar specializētajiem atkritumu apsaimniekošanas transportlīdzekļiem, kuri atbilstoši normatīvajiem aktiem ceļu satiksmes jomā ir ieguvuši Ceļu satiksmes drošības direkcijas izdoto mehānisko transportlīdzekļu sertifikātu ar atzīmi par transportlīdzekļa atbilstību vides aizsardzības regulējošajos normatīvajos aktos noteiktajām izplūdes gāzu emisijas robežvērtībām. Atkritumu apsaimniekotājs nodrošina, ka sadzīves atkritumu savākšana notiek tikai ar specializētajiem atkritumu apsaimniekošanas transportlīdzekļiem, kuri atbilst vismaz Euro 4 standartam. Atbilstoši Satiksmes ministrijas sniegtajai informācijai, ES noteiktie EURO 4, EURO 5 un EURO 6 standartu būtība ir noteikt stingrākas prasības transportlīdzekļu radītājām emisijām, ar katru standartu nosakot tās arvien stingrākas. Vienlaikus Satiksmes ministrija norādīja, ka jautājums par autotransporta radīto piesārņojumu kļūst arvien aktuālāks un tuvākajā laikā prasības, mērķi un uzdevumi par autotransporta radītajiem izmešiem paliks vēl stingrākas, gan ES Direktīvu un Regulu veidā, gan nacionālajā tiesību aktu sistēmā. Šobrīd Satiksmes ministrija vērtē līdzīgu prasību ieviešanu – prasības pēc EURO klasēm taksometriem, apkalpojošajam transportam, vieglajam komerctransportam u.c., tāpat arī sabiedriskajam transportam, tāpēc noteikumu projektā iekļautā norma ir ļoti atbalstāma un vērsta uz vides prasību stingrāku ievērošanu.  Pašvaldība darba uzdevumā norāda, ka atkritumu apsaimniekošanas pakalpojuma izpildei jānorāda šādas prasības:   1. atkritumu apsaimniekotājam ir spēkā esoša pakalpojuma sniegšanai nepieciešamās Valsts vides dienesta vai attiecīgās valsts kompetentās iestādes izdotās atkritumu apsaimniekošanas atļaujas (derīguma termiņš atbilst iepirkuma līguma darbības laikam). Ar šo VARAM norāda, ka gadījumā ja iepirkuma konkursā piedāvājumu iesniedz ārvalstu komersants, tā pienākums ir pašvaldībai iesniegt komersanta pārstāvētās valsts kompetentās iestādes izdotu atkritumu apsaimniekošanas atļauju. Minētais dokuments apliecinās komersanta spēju veikt atkritumu apsaimniekošanas darbības arī Latvijas teritorijā, kā arī apliecinās to, ka ārvalstu komersants būs spējīgs saņemt Valsts vides dienesta izdoto atkritumu apsaimniekošanas atļauju, kas nepieciešama uzsākot pakalpojuma sniegšanu Latvijas teritorijā; 2. atkritumu apsaimniekotājs nodrošina pakalpojuma sniegšanai nepieciešamo specializēto transportlīdzekļu skaitu, atbilstoši viņa iesniegtajam piedāvājumam; 3. atkritumu apsaimniekotājs nodrošina atbilstošas kvalifikācijas darbiniekus, kā arī nodrošina darbinieku kvalifikācijas celšanu. VARAM norāda, ka Labklājības ministrija ir izstrādājusi Ministru kabineta 2010.gada 18.maija noteikumus Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību”, kuru 1.pielikums nosaka tādas profesijas pārstāvju kā Atkritumu savācējs (961.nodalījums) un Atkritumu savākšanas un pārstrādes strādnieks (9611.grupa) profesionālās prasmes, kvalifikāciju un nepieciešamās zināšanas; 4. atkritumu apsaimniekotājs nodrošina atkritumu apsaimniekošanas pakalpojuma izpildes kvalitāti un tās kontroli; 5. atkritumu apsaimniekotājs nodrošina darba drošības prasību ievērošanu atbilstoši normatīvo aktu prasībām; 6. atkritumu apsaimniekotājs nodrošina, ka darbinieki strādā specializētā apģērbā, kā arī nodrošina citu aprīkojumu ar atkritumu apsaimniekotāja marķējumu; 7. atkritumu apsaimniekotājs nodrošina, ka dati par atkritumu apsaimniekošanas pakalpojuma sniegšanu tiek uzkrāti informatīvajā sistēmā; 8. atkritumu apsaimniekotājs nodrošina informācijas sniegšanu par atkritumu apsaimniekošanas pakalpojumu normatīvajos aktos noteiktajā un pašvaldības darba uzdevumā norādītajā apjomā un termiņos; 9. atkritumu apsaimniekotājs nodrošina atkritumu apsaimniekošanas pakalpojuma izpildi atbilstoši piedāvājumā iesniegtajam tehniskajam un finanšu piedāvājumam.   Ministru kabineta 2013.gada 2.aprīļa noteikumi Nr.184 „Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” (turpmāk – MK noteikumi Nr.184) 3.punkts nosaka, ka atkritumu apsaimniekotāji, kuri sagatavo sadzīves atkritumus atkārtotai izmantošanai un pārstrādā tos, līdz 2020.gadam nodrošina atkritumu sagatavošanu atkārtotai izmantošanai, to pārstrādi vai materiālu reģenerāciju (izņemot enerģijas reģenerāciju un atkritumu pārstrādi materiālos, kurus paredzēts izmantot kā degvielu) 50% apjomā (pēc svara) no kalendāra gadā radītā sadzīves atkritumu daudzuma. Mērķa izpildi nosaka kā procentos izteiktu attiecību starp attiecīgajā kalendāra gadā atkārtotai izmantošanai sagatavoto, pārstrādāto vai materiālu reģenerācijai pakļauto sadzīves atkritumu svaru un radīto sadzīves atkritumu svaru. Atbilstoši iepriekš minētajam, noteikumu projekts nosaka, ka iepirkuma dokumentos iekļaujamajiem nosacījumiem jāveicina atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšana, tai skaitā arī normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķu un termiņu izpilde. Vienlaikus jānorāda, ka pašvaldības izraudzītā atkritumu apsaimniekotāja pienākums attiecībā uz MK noteikumu Nr.184 noteikto mērķu izpildi ir nosakāmas uz pašvaldības administratīvajā teritorijā savākto sadzīves atkritumu šķirošanu un dalīto vākšanu tādējādi nodrošinot ne vairāk kā 50% no savākto sadzīves atkritumu nogādāšanu uz attiecīgo atkritumu poligonu sagatavošanai apglabāšanai. MK noteikumos Nr.184 noteikto mērķu sasniegšana pašvaldību līmenī nodrošinās valsts kopīgo atkritumu apsaimniekošanas mērķu sasniegšanu, ko nosaka ES normatīvie akti.  Šobrīd starp pašvaldību un sadzīves atkritumu apsaimniekotāju noslēgtajos līgumos (turpmāk – apsaimniekošanas līgums), kas dod atkritumu apsaimniekotājam tiesības sniegt pašvaldības administratīvajā teritorijā sadzīves atkritumu apsaimniekošanas pakalpojumu, vērojama nepilnīga līgumu nosacījumu izstrāde, kas lielākoties nosaka atkritumu apsaimniekotāja tiešos uzdevumus, bet neparedz konkrētus atkritumu apsaimniekotāja pienākumus, piemēram, atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšanu, tai skaitā arī normatīvajos aktos par atkritumu dalītu savākšanu u.c. mērķu sasniegšanu. Iepriekš minēto līguma normu neesamība nenodrošina ilgtspējīgas pašvaldības atkritumu apsaimniekošanas sistēmas darbību, kas pastarpināti būtiski sarežģī arī kopējo valsts atkritumu apsaimniekošanas mērķu sasniegšanu. Noteikumu projekts nosaka, ka papildus ierastajiem apsaimniekošanas līguma nosacījumiem ir jāparedz informācijas apmaiņa starp līgumslēdzējpusēm. Noteikumu projekts paredz atkritumu apsaimniekotājam pienākumu reizi gadā pašvaldībai iesniegt informāciju par pašvaldības atkritumu apsaimniekošanas sistēmu kopumā, atsevišķi izdalot tādu informāciju, kā kopējais savāktais atkritumu daudzums, dalīti savāktais atkritumu daudzums, pārstrādei un reģenerācijai nodotais atkritumu daudzums, kā informāciju par papildus izveidoto dalītās atkritumu vākšanas infrastruktūru, sabiedrības informēšanu u.c. noteikumu projekta 9.punktā minēto informāciju. Pašvaldība iegūstot šo informāciju nodrošina Likuma 8.panta pirmajā daļā noteikto pienākumu – kontroles nodrošinājumu pār pakalpojuma veicēju.  Kā papildus pienākums atkritumu apsaimniekotājam ir noteikts sekot līdzi pašvaldībā radīto sadzīves atkritumu apsaimniekošanai, tā, lai tiktu sasniegti normatīvajos aktos par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju noteikto sadzīves atkritumu sagatavošanas, pārstrādes un materiālu reģenerācijas mērķi. Proti, atkritumu apsaimniekotājam ir pienākums ar atkritumu šķirošanu un dalīto vākšanu nodrošināt, ka ne vairāk par 50% no pašvaldības administratīvajā teritorijā savāktajiem sadzīves atkritumiem tiek transportēti sagatavošanai apglabāšanai uz attiecīgā atkritumu apsaimniekošanas reģiona atkritumu poligonu. Vienlaikus jāatzīmē, ka pašvaldība līgumā nosaka gadījumus, kuros iepriekš minēto mērķu nesasniegšana var būt par iemeslu līguma izbeigšanai starp pašvaldību un atkritumu apsaimniekotāju. Noteikumu projektā ietverto nosacījumu iekļaušana apsaimniekošanas līgumā nodrošinās pašvaldības izveidotās atkritumu apsaimniekošanas sistēmas ilgtspējību, jo pašvaldībai būs skaidrs redzējums par pašvaldībā apsaimniekotajiem atkritumiem, tai skaitā par pārstrādei, otrreizējai izmantošanai un reģenerācijai nodoto atkritumu apjomu un pašvaldības izaugsmi attiecībā uz atkritumu apsaimniekošanas normatīvajos aktos un plānošanas dokumentos noteikto atkritumu apsaimniekošanas mērķu sasniegšanu.  Lai veicinātu pašvaldības iesaisti un ieinteresētību pašvaldības atkritumu apsaimniekošanas sistēmas pilnveidē, noteikumu projekts paredz pašvaldībai ne tikai saņemt noteikumu projektā noteikto atkritumu apsaimniekošanas informāciju, bet arī pašvaldībai sniegt informāciju atkritumu apsaimniekotājam par izmaiņām pašvaldībā deklarēto personu sarakstā, kā arī par plānotajiem pašvaldības ceļu remontiem un ceļu lietojamības ierobežojumiem, kas radušies klimatisko apstākļu dēļ.  Atkritumu apsaimniekotājam, iesniedzot pašvaldībā iepirkuma pieteikumu, viens no galvenajiem uzdevumiem ir norādīt pašvaldības norādītā detalizācijas pakāpē atkritumu apsaimniekošanas pakalpojuma līgumcenas aprēķinu (noteikumu projekta 6.punkts), norādot gan kādu atkritumu veidu apsaimniekošana, gan kādi atkritumu apsaimniekošanas pakalpojumi ir iekļauti atkritumu apsaimniekošanas maksā. Atbilstoši iepriekš minētajam atkritumu apsaimniekošanas līgums nosaka visu sadzīves atkritumu veidus, kuru apsaimniekošana ir iekļauta pašvaldības apstiprinātajā atkritumu apsaimniekošanas maksā (sadzīves atkritumu veidus nosaka Ministru kabineta 2011.gada 19.aprīļa noteikumi Nr.302 „Noteikumi par atkritumu klasifikatoru un īpašībām, kuras padara atkritumus bīstamus” 1.pielikuma 20.grupa). Papildus pašvaldības apstiprinātajai atkritumu apsaimniekošanas maksai nosakot, ka ir atsevišķs atkritumu apsaimniekošanas pakalpojumu klāsts, kurus atkritumu radītājs vai valdītājs var izvēlēties par papildus samaksu, piemēram, atkritumu savākšana no atkritumu radītāja vai valdītāja norādītas vietas, kur nepieciešams individuāli izstrādāts maršruts, lielgabarīta sadzīves atkritumu izvešana (tai skaitā iznešana no dzīvojamām telpām) no atkritumu radītāja vai valdītāja norādītas un tam ērtas vietas u.tml. Vienlaikus norādām, ka par papildus atkritumu apsaimniekošanas pakalpojumu nav uzskatāms pie pilna atkritumu konteinera novietota atkritumu maisa izvešana, jo tas ir papildus radītais sadzīves atkritumu apjoms (starp atkritumu radītāju vai valdītāju noslēgtajā līgumā noteiktajam apsaimniekojamam atkritumu apjomam), par kura izvešanu ir aprēķināma papildus samaksa atbilstoši papildus radītajam atkritumu apjomam.  Ņemot vērā, ka publiskā iepirkuma vai privātās un publiskās partnerības procedūra ir laikietilpīgs process, kura noslēguma laiku ir gandrīz neiespējami prognozēt izsludinot iepirkumu, apsaimniekošanas līgumā ir būtiski noteikt gadījumos, kādās līgumslēdzējpusēm ir tiesības izbeigt noslēgto līgumu, kā arī gadījumus, kad līgumslēdzējpuses var izbeigt līgumattiecības. Lai novērstu gadījumus, kad nepietiekami būtiska gadījuma dēļ viena no līgumslēdzējpusēm vēlas izbeigt noslēgto apsaimniekošanas līgumu, noteikumu projektā ir noteikts, ka pašvaldība apsaimniekošanas līgumā nosaka gadījumus, kuros pašvaldībai vai apsaimniekotājam ir tiesības izbeigt noslēgto apsaimniekošanas līgumu.  Tā kā atkritumu apsaimniekošana ir viens no pakalpojumiem, kas iedzīvotājiem jāsniedz nodrošinot pakalpojuma sniegšanas nepārtrauktību, tad noteikumu projektā ir paredzēt nosacījums, ka pašvaldība nosaka kārtību kādā ir uzsākama un izbeidzam pakalpojuma sniegšana, lai nodrošinātu pakalpojuma nepārtrauktību.  Vienlaikus noteikumu projekts nosaka pārejas periodu, nosakot par pienākumu pašvaldībām līdz 2016.gada 31.decembrim nodrošināt spēkā esošo starp pašvaldību un atkritumu apsaimniekotāju noslēgto apsaimniekošanas līgumu normu pārskatīšanu un precizēšanu nodrošinot noteikumu projekta 7.5. un 9.1.apakšpunktos (atkritumu apsaimniekotāja pienākums sniegt pašvaldībai informāciju par sabiedrības informēšanas pasākumiem par atkritumu apsaimniekošanu (biežumu un komunikācijas veidiem), kā arī atkritumu apsaimniekotāja pienākumu pašvaldībai sniegt informāciju par pašvaldībā radīto nešķiroto, šķiroto un dalīti savākto sadzīves atkritumu apsaimniekošanu) minētās informācijas iekļaušanu līguma nosacījumos.  Kā liecina Patērētāju tiesību aizsardzības centra uzraudzības projektu „Līgumu noteikumu un komercprakses/reklāmas uzraudzības sadzīves atkritumu apsaimniekošanas jomā” (2014), sadzīves atkritumu pakalpojuma sniegšanas līgumos, kuri ir noslēgti starp pašvaldības publisko iepirkumu vai publisko un privāto partnerību regulējošos normatīvo aktu kārtībā izvēlēto atkritumu apsaimniekotāju un atkritumu radītājiem vai valdītājiem ietvertie nosacījumi ir vienpusēji un, nereti, pat atkritumu radītāju vai valdītāju tiesības diskriminējoši, tas ir, atkritumu radītājiem vai valdītājiem praktiski nav iespējams ietekmēt atkritumu apsaimniekošanas līguma saturu, nosacījumus. Vienlaikus jānorāda, ka Vides aizsardzības un reģionālās attīstības ministrija (turpmāk – VARAM) ik gadu saņem vairākas pašvaldību iedzīvotāju sūdzības par sadzīves atkritumu apsaimniekotāju neatbilstošu rīcību attiecībā uz atkritumu apsaimniekošanas līguma nosacījumu izpildi, vai pakalpojuma sniegšanu neatbilstoši līguma nosacījumiem. Lielākoties iedzīvotāji sūdzas par atkritumu apsaimniekotāju neievērotajiem atkritumu izvešanas grafikiem, laikā nepiestādītiem atkritumu apsaimniekošanas pakalpojuma sniegšanas rēķiniem, kļūdaini aprēķinātiem rēķiniem, piedāvātā pakalpojuma izpildes kvalitātes neatbilstība kā arī tiesisko bezspēcību attiecībā pret līguma nosacījumu neizpildi no atkritumu apsaimniekotāja puses. Ar noteikumu projektu tiek noteikti būtiskie nosacījumi, kas ir iekļaujami līguma saturā, nodrošinot līgumslēdzējpušu vienlīdzību gan tiesību, gan pienākumu ziņā, tai skaitā, skaidri norādīti atkritumu apsaimniekotāja pienākumi un tiesības, atkritumu radītāja vai valdītāja pienākumi un tiesības un strīdu izskatīšanas kārtība. VARAM uzskata līgumā ir jānorāda atkritumu radītāju un valdītāju tiesības attiecībā gan uz sniegto pakalpojumu, gan tiesības iesniegt sūdzības pašvaldībā un saņemt skaidrojošas atbildes par sūdzību, gan pienākumiem attiecībā pret pakalpojuma sniedzēju.  Atbilstoši Likuma 18.panta pirmajai daļai pašvaldība publisko iepirkumu un publisko un privāto partnerību regulējošos normatīvajos aktos noteiktā kārtībā izvēlās atkritumu apsaimniekotāju, kurš veiks sadzīves atkritumu savākšanu, pārvadāšanu, pārkraušanu un uzglabāšanu. Savukārt Atkritumu apsaimniekošanas likuma 39.panta pirmā daļa nosaka, ka pašvaldība (..) pamatojoties uz saistošajos noteikumos paredzēto kārtību, pašvaldība ar savu lēmumu apstiprina (nosaka) maksu par sadzīves atkritumu apsaimniekošanu. Atbilstoši iepriekš minētajam VARAM norāda, ka pašvaldības kompetencē neietilps atkritumu apsaimniekotāja papildus sadzīves atkritumu apsaimniekošanai sniegto pakalpojumu maksas noteikšanas regulēšana. Tomēr VARAM uzskata, ka ir būtiski un atkritumu radītājam vai valdītājam lietderīgi atkritumu apsaimniekošanas līguma slēgšanas brīdī sniegt informāciju par atkritumu apsaimniekotāja pamatpakalpojumā ietverto pakalpojumu un apsaimniekojamo atkritumu veidu klāstu, kas ir ietverta pašvaldības apstiprinātajā atkritumu apsaimniekošanas maksā, kā arī informāciju par papildus sniegtajiem atkritumu apsaimniekošanas pakalpojumiem, par kurus atkritumu apsaimniekotājs sniedz par papildus samaksu.  Noteikumu projekts nosaka:   1. minimālās prasības, ko pašvaldība iekļauj darba uzdevumā, publisko iepirkumu vai publisko un privāto partnerību regulējošos normatīvajos aktos noteiktā kārtībā izraugoties sadzīves atkritumu apsaimniekotāju; 2. būtiskos noteikumus, kuri iekļaujami starp pašvaldību un atkritumu apsaimniekotāju noslēdzamajā atkritumu apsaimniekošanas līgumā; 3. būtiskos noteikumus, kuri iekļaujami starp atkritumu apsaimniekotāju un atkritumu radītāju noslēdzamajā atkritumu apsaimniekošanas līgumā. |
| 3. | Projekta izstrādē iesaistītās institūcijas | VARAM |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, sadzīves atkritumu apsaimniekotāji, atkritumu radītāji vai valdītāji. |
| 2. | Tiesiskā regulējuma ietekme uz tautsaimniecību un administratīvo slogu | Pašvaldībās nebūtisks administratīvā sloga palielinājums saskatām noslēgto (šobrīd spēkā esošo) apsaimniekošanas līgumu normu pārskatīšanai, lai nodrošinātu līgumā ietverto normu atbilstību noteikumu projektā noteiktajam.  Atkritumu apsaimniekotājiem vērojams administratīvā sloga pieaugums, jo noteikumu projekts paredz sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanu un iesniegšanu pašvaldībai, kā arī atkritumu apsaimniekošanas izglītojošās informācijas sagatavošana un sabiedrības informēšana. |
| 3. | Administratīvo izmaksu monetārs novērtējums | **Pašvaldībām veicot spēkā esošo apsaimniekošanas līgumu pārskatīšanu:**  Pieņemot, ka viena apsaimniekošanas līguma pārskatīšana pašvaldības darbiniekam varētu aizņemt 40 stundas vienu reizi gadā, administratīvo izmaksu monetārs novērtējums pārskata par apsaimniekošanas līguma pārskatīšanu:  C = (f x l) x (n x b), kur  **C** –pašvaldībām apsaimniekošanas līgumu pārskatīšanas radītās izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu projektā paredzētā apsaimniekošanas līgumu pārskatīšanu atbilstoši noteikumu projektā noteiktajām normām (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir) – pašvaldību sektorā stundas likme ir aprēķināta, dalot vidējo mēneša algu pašvaldību sektorā (pēc [www.csb.gov.lv](http://www.csb.gov.lv) datiem 2015.gadā tā bija 675 *euro/*mēnesī) ar Darba likuma 131.panta pirmajā daļā minēto normālo darba laiku (40 stundas nedēļā x 1 = 160 stundas mēnesī) = **4,21 *euro*/stundā**;  **l** – laika patēriņš, kas nepieciešams, lai veiktu apsaimniekošanas līguma pārskatīšanu;  **n** – pašvaldību skaits, uz ko attiecas projektā paredzētās informācijas sniegšanas prasības – 110 pašvaldības, pieņemot, ka 9 pašvaldības šobrīd ir uzsākušas iepirkuma procedūru attiecībā uz atkritumu apsaimniekotāja izvēli un tām apsaimniekošanas līguma pārskatīšana nav nepieciešama, jo noslēdzoties iepirkuma procedūrai apsaimniekošanas līgums tiks noslēgts atbilstoši noteikumu projektā noteiktajām normām;  **b** – cik bieži gada laikā pašvaldībām būs nepieciešams veikt līguma pārskatīšanu – 1.  Aprēķins:  **C = (4,21 x 40) x (110 x 1) = 18 524 *euro***  Atbilstoši veiktajam aprēķinam vienai pašvaldībai administratīvais slogs, kas saistīts ar apsaimniekošanas līguma pārskatīšanu, mērojams **168,4 *euro/par viena apsaimniekošanas līguma pārskatīšanu****.*  **Atkritumu apsaimniekotājam:**   1. sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanu un iesniegšanu pašvaldībai:   Pieņemot, ka sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanas uzsākšana tiek veikta regulāri un to, ka atkritumu apsaimniekotāja darbiniekam tas varētu aizņemt 80 stundas mēnesī visa gada garumā, administratīvo izmaksu monetārs novērtējums pārskata par sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanas uzsākšana:  C = (f x l) x (n x b), kur  **C** – sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanas radītās izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu projektā paredzētā sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanu atbilstoši noteikumu projektā noteiktajām normām (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir) – privātajā sektorā stundas likme ir aprēķināta, dalot vidējo mēneša algu privātajā sektorā (pēc [www.csb.gov.lv](http://www.csb.gov.lv) datiem 2015.gadā tā bija 798,66 *euro/*mēnesī) ar Darba likuma 131.panta pirmajā daļā minēto normālo darba laiku (40 stundas nedēļā x 1 = 160 stundas mēnesī) = **4,99 *euro*/stundā**;  **l** – laika patēriņš, kas nepieciešams, lai uzkrātu sadzīves atkritumu apsaimniekošanas informācijas un sagatavotu attiecīgu ziņojumu pašvaldībai;  **n** – atkritumu apsaimniekotāju skaits, uz ko attiecas projektā paredzētās informācijas sniegšanas prasības – 119 pašvaldībās darbojošies atkritumu apsaimniekotāji;  **b** – cik bieži gada laikā atkritumu apsaimniekotājam būs nepieciešams veikt sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanas uzsākšana, tiek pieņemts, ka atkritumu apsaimniekotājs noteikto darbību veiks katru darba dienu – 253 dienas.  Aprēķins:  **C = (4,99 x 4) x (119 x 253) = 600 935,72 *euro***  Atbilstoši veiktajam aprēķinam vienas pašvaldības atkritumu apsaimniekotājam administratīvais slogs, kas saistīts ar sadzīves atkritumu apsaimniekošanas informācijas uzkrāšanu un attiecīga ziņojumu sagatavošanu pašvaldībai, mērojams **5049,88 *euro/gadā****.*   1. atkritumu apsaimniekošanas izglītojošās informācijas sagatavošana un sabiedrības informēšana.   Pieņemot, ka atkritumu apsaimniekošanas izglītojošās informācijas sagatavošana un sabiedrības informēšana tiek veikta regulāri un to, ka atkritumu apsaimniekotāja darbiniekam tas varētu aizņemt 40 stundas mēnesī visa gada garumā, administratīvo izmaksu monetārs novērtējums par atkritumu apsaimniekošanas izglītojošās informācijas sagatavošanu un sabiedrības informēšanu:  C = (f x l) x (n x b), kur  **C** – atkritumu apsaimniekošanas izglītojošās informācijas sagatavošanas un sabiedrības informēšanas radītās izmaksas jeb administratīvās izmaksas;  **f** – finanšu līdzekļu apjoms, kas nepieciešams, lai nodrošinātu projektā paredzētā sadzīves atkritumu apsaimniekošanas informācijas uzkrāšanu un attiecīgu ziņojumu sagatavošanu atbilstoši noteikumu projektā noteiktajām normām (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir) – privātajā sektorā stundas likme ir aprēķināta, dalot vidējo mēneša algu privātajā sektorā (pēc [www.csb.gov.lv](http://www.csb.gov.lv) datiem 2015.gadā tā bija 798,66 *euro/*mēnesī) ar Darba likuma 131.panta pirmajā daļā minēto normālo darba laiku (40 stundas nedēļā x 1 = 160 stundas mēnesī) = **4,99 *euro*/stundā**;  **l** – laika patēriņš, kas nepieciešams, lai sagatavotu atkritumu apsaimniekošanas izglītojošu informāciju un informētu sabiedrību;  **n** – atkritumu apsaimniekotāju skaits, uz ko attiecas projektā paredzētās informācijas sniegšanas prasības – 119 pašvaldībās darbojošies atkritumu apsaimniekotāji;  **b** – cik bieži gada laikā atkritumu apsaimniekotājam būs nepieciešams veikt atkritumu apsaimniekošanas izglītojošās informācijas sagatavošanu un sabiedrības informēšanu. Tiek pieņemts, ka atkritumu apsaimniekotājs šādu informāciju sagatavos un izplatīs reizi mēnesī – 12 dienas.  Aprēķins:  **C = (4,99 x 40) x (119 x 12) = 285 028,8 *euro***  Atbilstoši veiktajam aprēķinam vienas pašvaldības atkritumu apsaimniekotājam administratīvais slogs, kas saistīts ar sadzīves atkritumu apsaimniekošanas informācijas uzkrāšanu un attiecīga ziņojumu sagatavošanu pašvaldībai, mērojams **2395,2 *euro/gadā****.* |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji tika informēti par iespēju līdzdarboties, publicējot attiecīgu paziņojumu par iespējām līdzdarboties noteikumu projekta izstrādē un ievietojot noteikumu projektu VARAM publiskā tīmekļa vietnē sadaļā „Sabiedrības līdzdalība”. Ieinteresētajām personām bija tiesības izteikt viedokli un sniegt rakstiskus priekšlikumus. |
| 2. | Sabiedrības līdzdalība projekta izstrādē | 2016.gada 21.janvārī noteikumu projekts tika ievietots VARAM mājas lapā sadaļā „Sabiedrības līdzdalība” (<http://www.varam.gov.lv/lat/lidzd/pazinojumi_par_lidzdalibas_iesp/>).  2016.gada 22.janvārī noteikumu projekts un tā anotācija tika izsūtīta komentāru un priekšlikumu sniegšanai pie VARAM izveidotās darba grupas par atkritumu apsaimniekošanas normatīvo aktu pilnveidošanu locekļiem. |
| 3. | Sabiedrības līdzdalības rezultāti | Noteikumu projekta izstrādes gaitā tika saņemti priekšlikumi no Latvijas Lielo pilsētu asociācijas un biedrības „Homo Ecos”, Latvijas Atkritumu saimniecības asociācijas, Latvijas Atkritumu saismniecības uzņēmumu asociācijas, Latvijas Pašvaldību savienības, SIA „Eco Jelgava”, SIA „Clean R” un SIA „Ragn-Sells”. Saņemtie priekšlikumi tika izvērtēti un atbilstoši precizēts noteikumu projekts un tā anotācija. 2016.gada 11.martā tika sasaukta sanāksme, kurā tika pārrunāti iepriekš minētie priekšlikumi. Sanāksmē piedalījās: Latvijas Atkritumu saimniecības asociācijas, Latvijas Atkritumu saimniecības uzņēmumu asociācijas, SIA „Clean R” un SIA „Ragn-Sells”. Atbilstoši VARAM izvērtējumam un sanāksmē pārrunātajām noteikumu projektā precizēti atsevišķi punkti, kas nav pretrunā ar ministriju un institūciju atzinumos pausto viedokli. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, sadzīves atkritumu apsaimniekotāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav. |

*Anotācijas III., IV. un V. sadaļa – projekts šo jomu neskar*.

Vides aizsardzības un reģionālās K. Gerhards

attīstības ministrs

**Vīza:**

valsts sekretārs R. Muciņš

28.06.2016., 10:11

M. Buša

67026569, [madara.busa@varam.gov.lv](mailto:madara.busa@varam.gov.lv)

G. Bērziņa

67026579, [guna.berzina@varam.gov.lv](mailto:guna.berzina@varam.gov.lv)